Miloš Morávek

**Miloš Morávek** (* 29. máj 1951, Brno) je český rockový gitarista, hudobník a podnikateľ. Je známy ako člen brnianskych skupín Progres 2, Futurum, Kern a Synkopy.
 
## Biografia
Morávek vyštudoval strednú elektrotechnickú priemyselnú školu. Na gitaru začal hrať v roku 1965, od nasledujúceho roku už pôsobil v školskej rockovej skupine, ktorá vystupovala na zábavách a ktorej repertoár tvorili skladby od The Shadows. Zaujímal sa o elektrotechniku, zostavoval vlastné technické doplnky pre gitary (kvákadlá, boostery, zosilňovače, a iné.), vďaka čomu získal prezývku Edison.

V roku 1971 začal hrať v amatérskej formácii The Madmen, ktorá sa ale v roku 1975 rozpadla. Následne sa stal členom ďalšej amatérskej skupiny Regenerace, v ktorej sa stretol s klávesistom a spevákom Romanom Dragounom, s ktorým neskôr spojil časť svojej hudobnej kariéry. Koncom roku 1977 skupinu Regenerace opustil a vstúpil do skupiny Progres 2, ktorá chystala veľký projekt – rockovú operu *[[Dialog s vesmírem]]*.Premiéra projektu sa uskutočnila 27. februára 1978 v Brne a do roku 1980 nasledovalo približne 350 repríz po celom Československu. V roku 1980 prišiel do skupiny Progres 2 aj Roman Dragoun, ktorý v pozícii klávesistu nahradil Karla Horkého a Pavla Váněho na mieste speváka. Nasledoval ďalší úspešný tematický projekt *[[Třetí kniha džunglí]]* (premiéra 30. mája 1981 v Brne), ktorý skupina hrala do roku 1983. Vtedy Dragoun s Morávkom Progres 2 opustili a s ďalšími hudobníkmi založili vlastnú skupinu Futurum. V tom čase používal ako jeden z prvých československých gitaristov (spolu s Radimom Hladíkom) gitarový syntezátor. Skupina Futurum v roku 1984 vydala album *[[Ostrov Země]]*, Morávek ale zo skupiny nasledujúci rok odišiel. V rokoch 1985 až 1987 pôsobil v metalovej skupine Kern. Od roku 1988 hral v skupine Synkopy 61, ktorá ale v roku 1990 ukončila činnosť.

Po roku 1990 Miloš Morávek hudobnú kariéru (dočasne) ukončil a začal podnikať. Neskôr založil obchod s hudobnými nástrojmi vrátane servisu. V roku 1997 bola obnovená činnosť skupiny The Madmen (Uriah Heep revival), v ktorej Morávek ako gitarista doteraz hrá; skupina ale vystupuje skôr príležitostne. Od roku 2005 pôsobí znova v skupine Progres 2 (nahradil Ivana Manolova), v tom istom roku bola obnovená aj skupina Futurum.

## Diskografia

### S Progres 2
* 1978 – „Roentgen 19'30“ (singel)
* 1980 – „Píseň o jablku“ (singel)
* 1980 – *[[Dialog s vesmírem (EP)|Dialog s vesmírem]]* (EP)
* 1980 – *[[Dialog s vesmírem]]* (album)
* 1981 – „Člověk stroj“ (singl)
* 1982 – „Muž, který se podobá odvrácené straně Měsíce“ (singel)
* 1982 – *[[Třetí kniha džunglí]]* (album)
* 1983 – *[[The Third Book of Jungle]]* (album)
* 1993 – *[[Dialog s vesmírem /live/]]* (živý album nahraný v roku 1978)
* 2008 – *[[Progres Story 1968 - 2008]]* (živý album z roku 2008)
* 2008 – *[[Progres Story 1968 - 2008 (video)|Progres Story 1968 - 2008]]* (živé DVD z roku 2008)

### S Futurum
* 1984 – „Juliet“ (singel)
* 1984 – „Superměsto“ (singel)
* 1984 – *[[Ostrov Země]]* (album)
* 2009 – *[[25. narozeniny]]* (koncertný album)
* 2009 – *[[25. narozeniny (video)|25. narozeniny]]* (živé DVD z roku 2009)

### S Kernom
* 1987 – „Blízko nás“ (singel)

### So Synkopami
* 1990 – *[[Dlouhá noc]]* (album)

## Iné projekty

## Referencie


## Zdroj
* 

Kategória:Osobnosti z Brna
Kategória:Českí rockoví gitaristi
Kategória:Českí heavymetaloví gitaristi
Kategória:Členovia skupiny Progres 2
Kategória:Členovia skupiny Futurum
Kategória:Členovia skupiny Synkopy 61